作者：姚勉
词牌/韵律：沁园春

paragraphs: 一部周官，学问渊源，山斋得来。
最雄姿直气，不涂脂粉，仙风道骨，不涴尘埃。
万里青云，相期阔步，底事向天门折翼回。
君知否，这白衣御史，卿相胚胎。
时人休用惊猜。
机会到功名节节催。
看蒲质易凋，何如松茂，菊花已老，须是梅开。
万事何难，时来得做，且信天工次第排。
从今去，愿径游璧水，直上兰台。